Neuvoston päätös,

tehty 18 päivänä helmikuuta 2002,

luvan antamisesta Portugalille soveltaa valmisteverokannan alennusta Madeiran itsehallintoalueella siellä tuotettuihin ja kulutettuihin rommiin ja likööreihin sekä Azorien itsehallintoalueella siellä tuotettuihin ja kulutettuihin likööreihin ja tislattuihin alkoholijuomiin

(2002/167/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 299 artiklan 2 kohdan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

sekä katsoo seuraavaa:

(1) Perustamissopimuksen syrjäisimpiä alueita koskevan 299 artiklan 2 kohdan puitteissa toteutettavia toimenpiteitä koskevissa 15 päivänä kesäkuuta 2000 ja 28 päivänä helmikuuta 2001 esitetyissä pyynnöissään Portugali osoittaa, että alennetun valmisteverokannan soveltamisen Madeiralla siellä tuotettuihin ja kulutettuihin rommeihin ja likööreihin ja Azoreilla siellä tuotettuihin ja kulutettuihin likööreihin ja tislattuihin alkoholijuomiin katsotaan olevan välttämätön paikallisten mainittujen juomien tuotantoon ja kaupan pitämiseen liittyvien alojen selviytymiseksi; ottaen huomioon kyseisten alojen kohonneet kustannukset, jotka johtuvat pääasiassa saaristoluonteeseen liittyvistä seikoista kuten maatilojen pienestä koosta, vähäisistä tuotantomääristä, pitkistä välimatkoista, maantieteellisen jatkuvuuden puutteesta ja paikallisten markkinoiden rajoittuneisuudesta, ainoastaan kyseisillä saarilla tuotettuihin ja melkein yksinomaan niiden paikallisilla markkinoilla myytyihin rommiin, likööreihin ja tislattuihin alkoholijuomiin sovellettava veron alennus voi mahdollistaa kyseisten tuotteiden kilpailuaseman takaisin saamisen verrattuna samanlaisiin muualta yhteisöstä tuotuihin alkoholijuomiin ja tämän seurauksena varmistaa edellä mainittujen alojen pysyvyyden. Tässä tapauksessa kyseisen kilpailuaseman takaisin saaminen edellyttää veron alennuksen käyttöönottoa, jolla voidaan korvata Madeiran ja Azorien itsehallintoalueella tuotettujen alkoholijuomien kyseisten alueiden korkeammista tuotantokustannuksista ja tuotteiden kaupan pitämisen kustannuksista johtuva epäedullinen kilpailuasema. Mainituilla alueilla myytyjen alkoholijuomien myyntihinnoista käy ilmi, että 75 prosentin alennus Portugalin kansallisesta etyylialkoholin valmisteverokannasta mahdollistaisi Madeiralla ja Azoreilla tuotettujen alkoholijuomien myyntihintojen yhdenmukaistamisen samanlaisten muualta yhteisöstä tuotujen juomien hintojen kanssa. Tällä toimenpiteellä varmistettaisiin olemassaolevan tuotannonalan säilyminen ja sen mahdollinen laajeneminen. Nykyään Madeiralla ja Azoreilla valmistettujen alkoholijuomien myynti on noin 360000 litraa vuodessa ja se työllistää noin 130 henkilöä, joista 70 kausityöntekijää.

(2) Tämän vuoksi perustamissopimuksen 90 artiklasta poiketen Portugalin Madeiran itsehallintoalueella siellä tuotettuihin ja kulutettuihin rommeihin ja likööreihin ja Azorien itsehallintoalueella siellä tuotettuihin ja kulutettuihin likööreihin ja tislattuihin alkoholijuomiin soveltama valmisteverokannan alennus on välttämätön ja perusteltu kyseisten alueiden kehityksen vaarantamisen estämiseksi.

(3) Ottaen huomioon tarve luoda paikallisille taloudellisille toimijoille turvallinen verotusilmapiiri, joka on välttämätön niiden liiketoimien kehityksen kannalta, ja ottaen huomioon tarve säätää määräaika verotusta koskevien poikkeusten voimassaololle, tämä poikkeus olisi myönnettävä seitsemän vuoden ajaksi.

(4) Poikkeuksen myöntäminen kyseiseksi ajaksi edellyttää kuitenkin välivaiheen arviointikertomuksen esittämistä, jonka avulla komissio voi arvioida, onko enää olemassa niitä syitä, jotka oikeuttivat verotusta koskevan poikkeuksen myöntämisen.

(5) Tämä päätös ei rajoita perustamissopimuksen 87 ja 88 artiklan määräysten mahdollista soveltamista,

ON TEHNYT TÄMÄN PÄÄTÖKSEN:

1 artikla

Perustamissopimuksen 90 artiklasta poiketen Portugalille annetaan lupa soveltaa alkoholin ja alkoholijuomien valmisteverojen määrien lähentämisestä 19 päivänä lokakuuta 1992 annetun neuvoston direktiivin 92/84/ETY(3) 3 artiklassa vahvistettua alkoholiin sovellettavaa täyttä valmisteveroa alempaa valmisteverokantaa Madeiran itsehallintoalueella siellä tuotettuihin ja kulutettuihin rommeihin ja likööreihin ja Azorien itsehallintoalueella siellä tuotettuihin ja kulutettuihin likööreihin ja tislattuihin alkoholijuomiin.

2 artikla

Edellä 1 artiklassa tarkoitettu poikkeus on rajoitettu

1. Madeiralla

a) rommiin sellaisena kuin se on määritetty tislattujen alkoholijuomien määritelmää, kuvausta ja esittelyä koskevista yleisistä säännöistä 29 päivänä toukokuuta 1989 annetun neuvoston asetuksen (ETY) N:o 1576/89(4) 1 artiklan 4 kohdan a alakohdassa, ja jolla on mainitun asetuksen 5 artiklan 3 kohdassa ja liitteessä II olevassa 1 kohdassa tarkoitettu maantieteellinen nimitys "Rum da Madeira",

b) paikallisista hedelmistä tai kasveista valmistettuihin likööreihin sellaisina kuin ne on määritetty asetuksen (ETY) N:o 1576/89 1 artiklan 4 kohdan r alakohdassa.

2. Azoreilla

a) paikallisista hedelmistä tai raaka-aineista valmistettuihin likööreihin sellaisina kuin ne on määritetty asetuksen (ETY) N:o 1576/89 1 artiklan 4 kohdan r alakohdassa,

b) viinistä ja rypäleiden puristusjätteistä valmistettuihin alkoholijuomiin, joilla on asetuksen (ETY) N:o 1576/89 1 artiklan 4 kohdan d ja f alakohdassa määritetyt ominaisuudet.

3 artikla

Edellä 1 artiklassa tarkoitettuihin tuotteisiin sovellettava alennettu valmisteverokanta voi olla direktiivissä 92/84/ETY säädettyä alkoholin valmisteveron vähimmäismäärää pienempi, mutta se voi olla enintään 75 prosenttia alkoholin tavanomaista kansallista valmisteverokantaa pienempi.

4 artikla

Portugali toimittaa 31 päivään joulukuuta 2005 mennessä komissiolle kertomuksen, jonka avulla komissio voi arvioida, onko enää olemassa niitä syitä, jotka oikeuttivat alennetun verokannan myöntämisen.

5 artikla

Tätä päätöstä sovelletaan 1 päivästä tammikuuta 2002 31 päivään joulukuuta 2008.

6 artikla

Tämä päätös on osoitettu Portugalin tasavallalle.

Tehty Brysselissä 18 päivänä helmikuuta 2002.

Neuvoston puolesta

Puheenjohtaja

J. Piqué i Camps

(1) EYVL C 304 E, 30.10.2001, s. 210.

(2) Lausunto annettu 7 päivänä helmikuuta 2002 (ei vielä julkaistu virallisessa lehdessä).

(3) EYVL L 316, 31.10.1992, s. 29.

(4) EYVL L 160, 12.6.1989, s. 1, asetus sellaisena kuin se on viimeksi muutettuna asetuksella (EY) N:o 3378/94 (EYVL L 366, 31.12.1994, s. 1).